„Fallout”: Cea mai cumplită și caraghioasă Apocalipsă va fi una corporatistă
Nicicând lumea de după Apocalipsă nu a arătat ca un circ ambulant, deopotrivă vesel și sordid, așa cum vedem în „Fallout”, noul serial inspirat după jocul video de mare succes cu același nume. În acest sucit univers situat după o iarnă nucleară care a netezit planeta avem drame, avem sânge dar și un foarte sănătos umor negru pe post de liant care reușește să țină la un loc întreaga acțiune și să o facă, paradoxal, chiar „veridică”, în ciuda gândacilor XXL, dihăniilor marine diforme ori a strigoilor radioactivi care mișună prin peisaj. Cu toate astea, cele mai teribile creaturi par a fi însă post-corporatiștii care controlează vasta rețea de buncăre subterane în care s-au refugiat norocoșii de dinainte de urgie: oameni cărora le place să se îmbrace în trening, care păstrează intacte reflexele de multinațională și par a se simți extrem de confortabil în bula lor subterană, transformată în Rai postapocaliptic corporatist.